Sir John Frederick William Herschel (Berkshire; 7 Maart 1792 – 11 Mei 1871) was ’n Britse wiskundige, sterrekundige, apteker en eksperimentele fotograaf/uitvinder. Hy was die seun van sir William Herschel, ook ’n sterrekundige, en die pa van 12 kinders. Hy het hom eers met die wiskunde besig gehou maar later die sterrekundige werk van sy vader voortgesit. In 1834 het hy sy ondersoek na die suidelike deel van die hemelruim uitgebrei. Benewens die sterrekunde was Herschel ook geïnteresseerd in natuur- en skeikunde en fotografie. Hy het in Eton en Cambridge gestudeer, waarna hy hom op die wiskunde toegespits het. Saam met twee vriende, die wiskundiges George Peacock (1791–1858) en Charles Babbage, het hy tussen 1813 en 1820 'n aantal wiskundige verhandelings geskryf wat aan hom groot bekendheid besorg het. Aan die begin van 1814 het hy besluit om in die regte te gaan studeer, maar sy kennismaking met die fisikus William Hyde Wollaston (1766–1828) en die sterrekundige James South (1785-1 867) het hom van studierigting laat verander.